
NOTĂ INTRODUCTIVĂ

 

 

În lucrarea de faţă sunt abordate cele mai importante aspecte ale transpunerii directivelor comunitare în dreptul intern al statelor membre. La nivelul Uniunii Europene nu există metode şi practici unitare referitoare la această problemă, ci fiecare stat membru utilizează propriile modele, derivate din tradiţiile juridice proprii. 

Sunt trecute în revistă cele mai importante aspecte ale transpunerii, abordând cadrul juridic al transpunerii directivelor, efectele juridice ale directivelor, realizând principalele distincţii care se pot face în practică, precum şi cele mai interesante aspecte ale interpretării directivelor în ordinea juridică internă a statelor membre. 

Lucrarea prezintă şi trei documente foarte importante referitoare la transpunerea directivelor în statele membre: concluziile raportului Mandelkern, raportul expertului britanic Robert Bellis, care se centrează pe aspectele esenţiale ale problematicii, realizând o comparaţie între situaţia din Marea Britanie şi, respectiv din alte trei state membre (Franţa, Spania şi Suedia) şi o recomandare recentă a Comisiei Europene privitoare la transpunerea în dreptul intern a directivelor din domeniul pieţei interne. Desigur, fiind vorba despre o recomandare, aceasta nu are forţă juridică. Totuşi, actul comunitar are o importanţă deosebită, menţionând cele mai bune practici de transpunere a directivelor din cadrul pieţei interne. 

 

Problema transpunerii directivelor în dreptul statelor membre are două laturi principale: cea funcţională şi cea formală. Perspectiva funcţională priveşte modul în care sunt organizate autorităţile publice având prerogative în domeniul transpunerii. O astfel e latură este discutată pe larg în recomandarea Comisiei Europene. 

În privinţa celei de-a doua laturi, cea formală, se are în vedere modalitatea concretă de realizare a transpunerii directivelor. Importanţa acestei probleme reiese din multitudinea cauzelor de asemenea natură prezentate Curţii Europene de Justiţie. În cadrul lucrării, am menţionat o serie de exemple interesante în domeniu. 

 

 

 

I. Cadrul juridic comunitar al transpunerii directivelor în dreptul intern al statelor membre

 

Preambulul Recomandării Comisiei privind transpunerea în dreptul naţional a directivelor cu impact asupra pieţei interne conţine câteva elemente importante ale cadrului juridic al acestei naturi. 

Astfel, statele membre deţin libertatea de a alege forma şi metodele transpunerii directivelor în ordinea juridică internă, fiind însă legate de termenii şi de atingerea rezultatelor prescrise prin actele juridice comunitare. Această regulă reiese din art. 249(4) CE (fostul art. 189 (3) CE). 

Statele membre trebuie să respecte dispoziţiile art. 10 CE (fostul art. 5 CE), ceea ce implică transpunerea potrivită şi promptă a directivelor, potrivit termenului precizat în fiecare dintre acestea. Cu alte cuvinte, asupra statelor membre incumbă o obligaţie juridică de transpunere a directivelor. 

Unul dintre cele mai importante aspecte ale procedurii de transpunere în dreptul intern a unei directive se referă la obligaţia impusă statelor membre de a se abţine de la adăugarea unor condiţii şi cerinţe care nu sunt necesare pentru transpunere, în situaţia în care acestea pot împiedica sau îngreuna atingerea obiectivelor urmărite prin respectiva directivă. 

Referitor la metodele de transpunere a acquis-ului comunitar (şi a directivelor, în particular), fiecare stat membru poate alege proceduri şi practici care să asigure transpunerea corectă şi la timp a directivelor; în acest sens, nu s-au formulat astfel de proceduri şi practici având un caracter de generalitate. Totuşi, transpunerea trebuie să permită o aplicare efectivă a directivei. Uneori se apreciază că nu este suficientă traducerea dispoziţiilor directivei, un astfel de proces implicând şi adoptarea de măsuri complementare. Cunoaştem, de asemenea, în privinţa mijloacelor şi formulelor de transpunere a unei directive în dreptul intern şi următoarea situaţie: autorităţile naţionale trebuie să se asigure că în însăşi textul unui act normativ intern se regăseşte o informare adecvată cu privire la directiva transpusă, nefiind suficientă o declaraţie care figurează doar în expunerea de motive. 

Transpunerea târzie sau incompletă, precum şi netranspunerea directivelor generează nesiguranţă juridică şi confuzie. De aceea, după cum vom vedea în cele ce urmează, Comisia Europeană a precizat în recomandarea sa recentă cerinţa de informare de către statele membre a mediului de afaceri şi a propriilor resortisanţi cu privire la situaţia de netranspunere la timp a directivelor, precum şi asupra drepturilor pe care aceştia din urmă le deţin. 

Tot în privinţa transpunerii târzii a unei directive, s-a subliniat şi posibilitatea de remediere a acestei situaţii, prin încredinţarea către actul normativ intern a unui efect retroactiv. Dreptul comunitar nu se opune acestei posibilităţi, cu condiţia respectării drepturilor pe care directiva le instituie în beneficiul resortisanţilor statelor membre, drepturi care iau naştere de la expirarea termenului de transpunere. Pe de altă parte, statele membre trebuie să se abţină de la încălcarea principiului de drept comunitar privind neretroactivitatea dispoziţiilor penale. 

Autorităţile naţionale trebuie să soluţioneze câteva probleme la momentul transpunerii directivei. Prima dintre acestea priveşte posibilitatea dacă respectiva directivă trebuie transpusă printr-un nou act normativ, ori dacă, dimpotrivă, există deja în vigoare reguli juridice suficiente. Curtea de Justiţie a precizat în jurisprudenţa sa că nu întotdeauna transpunerea unei directive implică o acţiune legislativă a statului membru în cauză, cu condiţia ca dreptul naţional în vigoare să garanteze în mod efectiv aplicarea deplină a directivei de către administraţia naţională, ca situaţia juridică pe care o generează normele interne să fie suficient de clară şi precisă şi ca beneficiarii normelor să fie în măsură să cunoască totalitatea drepturilor lor şi să le poată invoca în faţa instanţelor naţionale. Important de precizat este şi faptul că simplele practici administrative, calificate de către CEJ drept modificabile prin voinţa unică a administraţiei, nu sunt considerate ca reprezentând o executarea validă a obligaţiei care incumbă statelor membre, în temeiul art. 249 CE (fostul art. 189). 

În practică, uneori, se poate ivi şi situaţia în care transpunerea este superfluă, prin raportare la interpretarea dată de către jurisprudenţă dispoziţiilor de drept intern în vigoare. În orice caz, trebuie analizat caracterul constrângător al normelor interne. De asemenea, problema de a şti dacă o directivă, pentru transpunerea sa, implică redactarea unui text formal, este diferită faţă de posibilitatea invocării directe a dispoziţiilor unei directive netranspuse în dreptul intern. 

Odată ce se decide că transpunerea unei directive impune o acţiune pozitivă din partea unui anumit stat membru, asupra acestuia incumbă obligaţia de stabilire, în special în cazul unui stat federal, a autorităţilor ori organelor competente să pună în aplicare directiva. 

În privinţa dispozitivului textului care asigură transpunerea, CEJ a formulat regula conform căreia transpunerea nu implică în mod necesar o reluare formală ori textuală a dispoziţiilor respectivei directive într-o dispoziţie juridică expresă şi specifică. În general, tendinţa de transpunere literală a dispoziţiilor unei directive în dreptul intern apare în cazul în care materia respectivă nu este reglementată prin norme de drept intern ori datorită caracterului precis ori tehnic, care este impus prin textul directivei (de exemplu, în privinţa definiţiilor). În plus, uneori, se invocă şi un alt motiv: metoda copierii este cea mai prudentă pentru statele membre, evitând angajarea răspunderii pentru situaţia transpunerii incomplete. 

În anumite situaţii, terminologia şi structura directivei sunt adaptate necesităţilor naţionale, în special în situaţia în care există deja în dreptul intern norme juridice în acea materie. Cealaltă metodă, aceea a copierii, creează oarecum divergenţe între practicile naţionale ale statelor membre. Există două mari practici naţionale: includerea textului directivei în actul normativ intern şi, respectiv, includerea unei referinţe la directivă. Alte state includ textul integral al directivei într-o anexă la textul oficial. 

 

II. Efectele directivelor în ordinea juridică internă

Se pot imagina mai multe situaţii referitoare la efectele juridice pe care directivele le generează asupra ordinii juridice interne în statele membre: efectele unei directive netranspuse, înainte şi, respectiv, ulterior expirării termenului de transpunere; efectele unei directive transpuse corect; efectele directivei transpuse incorect sau incomplet. 

Efectele directivei netranspuse înainte de expirarea termenului de transpunere constau, în primul rând, în imposibilitatea de invocare a acesteia în faţa instanţelor judecătoreşti naţionale în scopul recunoaşterii inaplicabilităţii normelor juridice interne incompatibile cu directiva, ori de obţinere a recunoaşterii drepturilor acordate prin directivă. La nivel intern, statele membre consideră, în general, că înainte de expirarea termenului, autorităţile naţionale sunt libere să acţioneze după cum apreciază, iar instanţele naţionale nu sunt obligate să pronunţe o soluţie stabilită. 

În situaţia transpunerii corecte a unei directive, efectele juridice ale acesteia din urmă privesc persoanele de drept privat prin intermediul măsurilor de aplicare adoptate de către statul membru în cauză. De aceea, în principiu, nu trebuie făcută referire la textul directivei. Desigur, în situaţia în care reclamantul invocă incompatibilitatea unei norme interne cu prevederile directivei, instanţa judecătorească este obligată să controleze această compatibilitate. Mai general, instanţa este obligată să dea normelor interne o interpretare conformă directivei. 

Referitor la efectele unei directive netranspuse sau transpuse incorect, CEJ a elaborat mai multe reguli în acest sens. Cauza Faccini Dori a reprezentat sintetizarea acestor efecte: posibilitatea de invocare a directivei în faţa instanţelor naţionale, interpretarea dreptului intern în conformitate cu directiva, precum şi obligaţia statelor membre de reparare a prejudiciului cauzat de netranspunerea corectă a directivei. 

Important de precizat este faptul că CEJ realizează o distincţie netă între efectul „direct" al regulamentului comunitar şi efectul „analog" al directivei. Directiva are un efect „util” asupra ordinii juridice interne dintr-un stat membru, chiar în situaţia în care ea nu este transpusă ori este transpusă incorect. Cu alte cuvinte, se poate invoca în faţa instanţei judecătoreşti interne o dispoziţie a unei directive, „în scopul verificării de către instanţa naţională dacă autorităţile naţionale competente, în exercitarea prerogativei rezervate lor referitoare la forma şi mijloacele de transpunere a directivei, au rămas în limitele de apreciere impuse de către directivă”. Curtea a admis posibilitatea de invocare a directivei fără a pune condiţii speciale. 

În legătură cu această problematică, s-a ridicat şi cea a posibilităţii de obţinere a recunoaşterii pentru drepturile generate de către o directivă. În acest sens, Curtea a elaborat un principiu: „în toate situaţiile în care dispoziţiile unei directive par a fi, din punctul de vedere al conţinutului lor, necondiţionate şi suficient de precise, aceste dispoziţii pot fi invocate, în lipsa măsurilor de aplicare adoptate cu întârziere, împotriva dispoziţiilor naţionale neconforme directivei sau în privinţa posibilităţii de definire a drepturilor pe care persoanele private le pot invoca în raport cu statul”. 

Cu alte cuvinte, în general, este admisă posibilitatea de invocare a unei directive în faţa instanţelor judecătoreşti naţionale, consecinţa fiind aceea a primatului directivei asupra dreptului intern din statele membre. Acest principiu este considerat parte a acquis-ului comunitar. Astfel, jurisprudenţa privind posibilitatea de invocare a directivelor se întemeiază pe caracterul constrângător pe care art. 249 CE îl recunoaşte directivei. De aici reiese faptul că un stat membru nu se poate prevala de necunoaşterea dreptului comunitar. 

Deşi este recunoscută posibilitatea de invocare a normei din directivă în raporturile particularilor cu statul şi cu organele publice, nu aceeaşi soluţie se acordă pentru raporturile între particulari: CEJ a refuzat să admită posibilitatea de invocare a directivei în aceste raporturi. Soluţia este următoarea: prin admiterea unui efect „orizontal” s-ar recunoaşte Uniunii prerogativa de adoptare cu efect imediat de obligaţii care incumbă asupra particularilor, iar în temeiul art. 249 CE, Uniunea nu deţine competenţa care îi este atribuită pentru adoptarea de regulamente. 

Principiul obligaţiei de reparare a prejudiciului datorat netranspunerii corecte a unei directive în dreptul intern a fost elaborat în cauza Francovich: în respectiva cauză, Curtea a stabilit că principiul răspunderii statului pentru prejudiciile rezultate din încălcarea dreptului comunitar, şi care îi pot fi imputate statului, este inerent sistemului instituit prin Tratat. Deşi „doctrina Francovich” este general admisă în privinţa responsabilităţii statului membru, în practică se ridică mai multe probleme. În primul rând, răspunderea autorităţii publice pentru actele normative sau pentru omisiunea de adoptare a unor astfel de acte nu este cunoscută, sau este subordonată unor condiţii foarte stricte. Astfel, de exemplu, respectiva responsabilitate trebuie apreciată, stabilită cu exactitate. Apoi, nu s-a stabilit cu precizie dacă răspunderea pentru netranspunerea directivei priveşte doar legiuitorul. De asemenea, nu este stabilit cu precizie dacă statul poate fi condamnat din nou la daune, dacă directiva netranspusă sau transpusă incorect este susceptibilă de a fi invocată în faţa instanţelor interne. 

 

III. Metodele de transpunere accelerată 

Metodele accelerate de transpunere a directivelor comunitare cuprind transpunerea prin referinţe şi prin delegare legislativă. Aceste metode variază semnificativ de la un stat membru la altul. Transpunerea prin referinţe implică faptul că directivele nu sunt transpuse literal, ci legislaţia naţională face trimitere la respectivele dispoziţii. Această metodă nu a fost aplicată până în prezent în state precum Italia, Portugalia ori Grecia, ori a fost utilizată rar în altele precum Germania. Respectiva metodă a început să capete o aplicare din ce în ce mai mare în Olanda ori Finlanda. Avantajele metodei respective privesc, în primul rând, posibilitatea economiei de mijloace şi de timp. Inconvenientele acestei metode se referă, în primul rând, la absenţa parţială a controlului parlamentar, la posibilitatea apariţiei unor incoerenţe în sistemul juridic naţional şi, de asemenea, la gradul redus de transparenţă a sistemului juridic naţional. 

Transpunerea prin delegare implică încredinţarea prerogativei de legiferare către organisme de rang inferior, cum ar fi, de exemplu, ministerele. Multe state membre permit această procedură în aceleaşi condiţii aplicabile legislaţiei interne. Între statele membre pare a exista o divergenţă de opinii referitoare la corelarea între metoda de transpunere aleasă şi problemele de interpretare şi/sau aplicare subsecvente dreptului comunitar şi de transpunere cu care se confruntă instanţele judecătoreşti naţionale. Au fost exprimate opinii conform cărora modul de transpunere nu are importanţa şi că nici una dintre metodele de transpunere nu poate evita dificultăţile legate de administrarea justiţiei. De exemplu, Tribunalul administrativ austriac a fost constrâns să anuleze un anumit număr de decizii adoptate de către autorităţile publice ca urmare a faptului că Legea privind produsele alimentare, care transpunea parţial Directiva 79/112/CEE, nu a fost transpusă corect, fapt constatat şi în mai multe hotărâri ale CEJ. De asemenea, în situaţia în care legislaţia naţională este modificată în întregime, situaţie care poate apărea în practică, şi în special în situaţia în care acea legislaţie avea ca obiectiv aplicarea dispoziţiilor comunitare, problemele de interpretare pot fi foarte frecvente. 

O altă situaţie interesantă, referitoare la metodele accelerate de transpunere se întâlneşte în Finlanda: regula de bază este aceea că termenii utilizaţi în actele juridice comunitare trebuie adoptaţi de către legislaţia internă. În situaţia în care terminologia naţională diferă faţă de cea comunitară, trebuie decis, de la caz la caz, soluţia aplicabilă. Uneori, în practică, se întâlneşte situaţia în care legislaţia internă trebuie să includă explicaţii ori menţiuni suplimentare faţă de cele cuprinse în directiva în cauză. De asemenea, principalele trei forme de transpunere a directivelor în statul respectiv sunt rescrierea, incorporarea şi referinţa. 

În Italia, metoda transpunerii literale a directivelor este foarte frecventă, accelerând transpunerea, iar pe altă parte, generând o serie de riscuri, cum ar fi complicarea interpretării şi aplicării legislaţiei, precum şi introducerea unor elemente de incoerenţă în sistemul juridic naţional. Consiliul de Stat din Italia s-a opus sistematic transpunerii mecanice, atitudine exprimată şi într-un aviz din 30 iunie 1997 privind proiectul de transpunere a directivelor din domeniul telecomunicaţiilor (avizul nr. 58/97). Respectivul aviz observa, în special, faptul că tehnica de transpunere poate fi îmbunătăţită prin preluarea textelor juridice comunitare în texte naţionale. 

În situaţia Franţei, se consideră preferabilă convertirea conceptelor juridice comunitare în termeni naţionali, pentru a se ţine cont de tradiţiile juridice naţionale şi de terminologia specifică existentă. O altă tendinţă priveşte menţinerea în vigoare a legislaţiei curente, introducându-se modificările necesare pentru fiecare dintre actele normative vizate. Este cazul Directivei 89/48/CEE privind introducerea unui sistem general de recunoaştere reciprocă a diplomelor. Legiuitorul a urmărit, în special, ca transpunerea să nu afecteze logica şi coerenţa dreptului intern. În plus, s-a intenţionat respectarea terminologiei comune, înţeleasă drept un element esenţial de siguranţă juridică. 

 

IV. Instrumente auxiliare de interpretare a dreptului comunitar

1. În sensul de „instrumente auxiliare", se au în vedere lucrările pregătitoare, atât pentru dreptul comunitar, cât şi pentru legislaţia internă care urmăreşte transpunerea celui dintâi, lucrări care se concretizează în preambulurile actelor normative, procesele verbale ale şedinţelor, documentele Comisiei Europene etc. Rolul declaraţiilor conţinute în procesele verbale ale şedinţelor instituţiilor comunitare este neglijabil, după cum indică o hotărâre a Curţii Europene. 

În general, statele membre consideră că procesul de adoptare a deciziilor la nivel comunitar trebuie să fie mai transparent şi să se îmbunătăţească accesul la lucrările pregătitoare pentru a ajuta interpretarea dreptului comunitar şi a legislaţiei naţionale destinată a transpune pe cel dintâi. Lucrările pregătitoare ar contribui la clarificarea semnificaţiei dispoziţiilor dreptului comunitar, în măsura în care acestea ar explica conţinutul actelor comunitare. În această privinţă, sunt foarte utile explicaţiile privind proiectele supuse amendării de către Comisia Europeană. În anumite situaţii, Tribunalul administrativ din Austria a utilizat lucrările pregătitoare de la nivel comunitar, apreciind că o anumită interpretare a dreptului comunitar nu ar fi acceptabilă, deoarece nu ar fi confirmată de către acele lucrări. De asemenea, lucrările pregătitoare adoptării legislaţiei naţionale sunt utilizate pentru stabilirea faptului dacă dreptul comunitar trebuie luat în considerare la interpretarea dreptului intern. 

La nivelul jurisprudenţei daneze, lucrările pregătitoare pot fi utilizate, după cum demonstrează utilizarea raportului Schlösser de către Tribunalul suprem danez în cauza privind interpretarea art. 16(1) din Convenţia din 27 septembrie 1968 privind jurisdicţia şi executarea sentinţelor în cauzele civile şi comerciale (Convenţia de la Bruxelles). 

În Germania nu se utilizează documentele explicative decât în situaţia în care legislaţia internă destinată transpunerii dreptului comunitar produce un rezultat incoerent. Instanţele judecătoreşti tind să identifice o interpretare care acordă prioritate dreptului comunitar, în situaţia în care legislaţia internă nu este compatibilă cu cea dintâi. De aceea, textele explicative sunt indispensabile, iar instanţele naţionale le utilizează pentru evitarea adresării de întrebări preliminare CEJ. Singura problemă este apreciată a fi aceea a disponibilităţii limitate a respectivelor documente. Lucrările pregătitoare naţionale se pot dovedi utile, însă sunt considerate a fi instrumente auxiliare, inferioare textelor de lege, care trebuie interpretate literal şi în contextul lor, respectând prioritatea dreptului comunitar. Mai general, se consideră că metoda interpretării istorice nu este posibilă în cazul în care nici textul şi nici contextul nu permit adoptarea de concluzii potrivite. 

În tradiţia juridică suedeză, lucrările pregătitoare joacă un rol important în interpretarea legilor mai puţin clare. Dacă aceste lucrări sunt accesibile tuturor, utilizarea lor poate clarifica incertitudinile, conducând la siguranţa juridică. Lucrările pregătitoare naţionale nu sunt utilizate pentru stabilirea semnificaţiei dispoziţiei europene în discuţie, ci pot fi de interes pentru stabilirea faptului dacă soluţia identificată de către legiuitorul naţional este sau nu conformă normei comunitare. 

În Italia, lucrările pregătitoare sunt utilizate în situaţia în care există dificultăţi de interpretare, de exemplu, ca urmare a unei serii de hotărâri contradictorii sau în raport cu hotărârile date în alte state membre. Într-o astfel de situaţie este util să se recurgă la lucrările Comisiei Europene. Pe de altă parte, recursul la lucrările pregătitoare naţionale este rar, preferându-se textul comunitar. 

Portugalia a adoptat o abordare diferită. Administraţia publică şi instanţele judecătoreşti au tendinţa de interpretare a legislaţiei care transpune acquis-ul comunitar în conformitate cu dreptul intern, socotind că transpunerea a fost corect efectuată de către legiuitorul naţional. Ca regulă generală, doar în situaţia în care părţile unui litigiu afirmă că dreptul comunitar nu a fost respectat se trece la studierea modului de transpunere în dreptul intern, pentru a se stabili dacă aceasta s-a făcut în mod complet. În aceste situaţii, instanţele judecătoreşti analizează textul directivei, lucrările pregătitoare, preambulul acesteia, precum şi orice alte texte explicative. 

Consiliul de Stat din Grecia a recurs la lucrările pregătitoare pentru adoptarea legislaţiei naţionale, în special la memorandumul explicativ, la raportul ştiinţific al Camerei Deputaţilor şi la dezbaterile parlamentare. Deşi constituie o sursă importantă de informare, pertinenţa acestora nu trebuie supraestimată, magistraţii recurgând la metode de interpretare care se încadrează într-o interpretare literală şi teleologică, înţeleasă drept intenţia legiuitorului, acordându-se preferinţă unei interpretări sistematice. În ceea ce priveşte dreptul comunitar, se invocă în egală măsură dificultăţile referitoare la acces, semnificaţia limitată a documentelor în cadrul procesului de interpretare şi riscurile legate de informare. 

În Franţa, lucrările pregătitoare sunt utilizate, deşi accesibilitatea lor este limitată. În general, se consideră că recursul la lucrările pregătitoare parlamentare trebuie să se facă doar dacă textul este ambiguu. De asemenea, în situaţia în care directivele sunt foarte tehnice şi dificil de înţeles, este foarte utilă utilizarea lucrărilor pregătitoare. Principalele probleme de interpretare se ridică faţă de actele de modificare la nivelul Consiliului, pentru care lucrările pregătitoare sunt foarte limitate. În situaţia unor dificultăţi grave de interpretare, instanţele naţionale au posibilitatea adresării de întrebări prealabile Curţii de Justiţie. 

Drept concluzie generală, trebuie spus că acele lucrări pregătitoare reprezintă principalele instrumente ale interpretării teleologice. 

2. Preambulul ca sursă de interpretare

În cele mai multe state membre, preambulul este considerat util pentru interpretarea dreptului comunitar, dat fiind faptul că i se atribuie aceeaşi calitate legislativă precum textul pe care în precedă şi că el fixează cadrul de interpretare, precum şi limitele aplicării actului comunitar. De asemenea, preambulul este considerat drept parte integrantă a directivei, fiind considerat un element care permite stabilirea motivelor şi obiectivului urmărit. De exemplu, Tribunalul suprem din Danemarca a stabilit sensul Directivei 85/337/CEE privind evaluarea impactului de mediu, făcând o referire specifică la preambulul acesteia într-o cauză în care Greenpeace a afirmat că administraţia ar fi încălcat directiva amintită. 

Tribunalul administrativ din Austria tinde să ţină cont în concluzii de preambul, însă rareori se poate deduce un răspuns precis pentru o anumită problemă. În Franţa, utilizarea preambulului este foarte limitată. 

3. Declaraţiile conţinute de procesele verbale ale Consiliului 

Declaraţiile cuprinse în aceste procese verbale nu sunt utilizate în mod frecvent pentru interpretarea dispoziţiilor directivelor. În primul rând, respectivele declaraţii sunt în general inaccesibile instanţelor judecătoreşti naţionale. În plus, ele reflectă doar poziţia unui stat membru, iar nu voinţa obiectivă a legiuitorului. Poziţia Consiliului de Stat din Grecia este apropiată faţă de cea a CEJ în cauza Antonissen. Deşi face parte din lucrările pregătitoare, nici o declaraţie a unui stat membru realizată în cursul procedurii de adoptare a unui act comunitar nu poate afecta aplicarea acestuia din urmă. De aici reiese faptul că, pentru interpretarea unei directive, nu poate fi utilizată o declaraţie, dacă conţinutul acesteia nu a fost exprimat în însăşi textul directivei.

4. Documentele Comisiei 

În general, statele membre nu exclud utilizarea documentelor Comisiei. Ele au o valoare informativă, iar nu un caracter obligatoriu pentru instanţele naţionale. Instanţa este cea care trebuie să stabilească importanţa care trebuie acordată unor astfel de surse de interpretare. În Portugalia, instanţele refuză să utilizeze aceste documente, considerând că ele nu au un caracter obligatoriu. În Olanda, notele interpretative ale Comisiei sunt luate în considerare în situaţia în care aceasta din urmă dispune de o prerogativă de apreciere, cum ar fi, de exemplu, situaţia referitoare la „desemnarea zonelor” în cadrul Directivei 92/43/CEE. Rapoartele anuale ale Comisiei şi răspunsurile pe care aceasta le furnizează Parlamentului European pot conţine informaţii interesante. 

Pe de altă parte, în privinţa dreptului concurenţei, documentele Comisiei joacă un rol de mare importanţă. Aceeaşi situaţie există în cazul „Manualului de interpretare a habitatelor Uniunii Europene”, pentru programul comunitar „Natura 2000”. Referitor la comunicările prezentate de către Comisie, autorităţile şi instanţele din Spania acordă o mare importanţă celor din domeniul concurenţei. 

 

V. Raportul Mandelkern şi incorporarea directivelor comunitare în dreptul intern

Un grup de specialişti europeni a elaborat un raport detaliat referitor la modalităţile de îmbunătăţire a calităţii legislaţiei („better regulation”). Grupul a fost condus de către francezul Dieudonne Mandelkern, raportul final al grupului, publicat în noiembrie 2001, fiind astfel denumit „Raportul Mandelkern”. 

Raportul Mandelkern a precizat un plan detaliat de acţiune referitor la cerinţa îmbunătăţirii calităţii legislaţiei, atât comunitare, cât şi naţionale, în cadrul procesului de transpunere, şi a fost trimis Consiliului European. 

Condiţii de incorporare. Statele membre sunt obligate să incorporeze legislaţia europeană în legislaţia internă într-un anumit termen. În situaţia în care este vorba despre o directivă, acest proces este denumit transpunere. Regulamentele şi deciziile intră în vigoare direct, fără a fi necesară transpunerea şi fără a conferi autorităţilor naţionale o marjă însemnată de apreciere, fiind totuşi necesare modificări ale legislaţiei naţionale. 

Există un număr de precondiţii pentru transpunerea în dreptul intern a legislaţiei europene. În jurisprudenţa sa, CEJ a elaborat un număr de cerinţe privind acest proces, destinate în special asigurării eficienţei directivelor şi garantându-le acestora siguranţă juridică. Respectivele cerinţe pot fi considerate drept condiţii aplicabile transpunerii legislaţiei europene. Astfel, CEJ:

- a elaborat precizări referitoare la caracterul reglementărilor transpuse. Autorităţile naţionale trebuie: 1) să aleagă cea mai eficientă formă a măsurilor; 2) să utilizeze instrumente cu forţă juridică şi 3) să asigure publicitatea instrumentelor de transpunere; 

- a statuat că măsurile de transpunere trebuie să asigure aplicarea actuală şi deplină a legislaţiei comunitare într-un mod specific şi clar; 

- a stabilit că în situaţia în care o directivă urmăreşte crearea de drepturi pentru indivizi, aceştia trebuie să poată stabili întregul conţinut al respectivelor drepturi din dispoziţiile naţionale şi trebuie să le poată invoca în faţa instanţelor naţionale; 

- a cerut ca măsurile de transpunere să utilizeze acelaşi tip de instrument pentru directivele transpuse precum cele utilizate în aceeaşi problemă în acel stat membru. 

Probleme legate de transpunere. În pofida stabilirii acestor precondiţii, statele membre se confruntă cu probleme în cursul acestui proces, care reprezintă, în principal, consecinţa conţinutului şi calităţii legislaţiei europene, precum şi a incorporării lor în structurile administrative şi sistemele juridice interne, care au evoluat în timp. 

Transpunerea corectă. Această noţiune semnifică faptul că legislaţia naţională de transpunere este în conformitate cu legislaţia europeană. Libertatea autorităţilor naţionale de alegere a formei şi metodelor s-a redus ca urmare a conţinutului legislaţiei europene. Constrângerile impuse statelor membre rezultă din următoarele considerente:

- dreptul indivizilor de invocare a directivelor împotriva statului în faţa instanţelor naţionale a redus diferenţele între directive şi regulamente şi

- directivele au devenit mai tehnice şi mai detaliate.

Acest din urmă aspect poate conduce la situaţii în care statele membre se pot confrunta cu probleme la transpunerea unei directive. Suplimentar, lipsa simplităţii, clarităţii şi accesibilităţii conduce, de asemenea, la probleme de transpunere. Liniile directoare comune referitoare la calitatea legislaţiei europene, astfel cum sunt precizate în Acordul inter-instituţional din 1998 se pot dovedi utile pentru soluţionarea acestor probleme. 

Probleme referitoare la transpunere pot fi generate de către compromisurile realizate în cadrul Consiliului, care conduc la poziţii divergente ale negociatorilor, reflectate în legislaţie. Însă, uneori, legislaţia europeană poate introduce concepte şi termeni juridici noi, care sunt necunoscuţi în statele membre şi care pot fi în contradicţie cu structurile sau sistemele juridice naţionale.

Potrivit raportului Mandelkern, conţinutul şi calitatea legislaţiei europene nu reprezintă singurul factor generator al problemelor sau diferenţelor de transpunere. De asemenea, pot reieşi diferenţe din practicile naţionale, din particularităţile juridice naţionale şi din diversitatea culturală. Pot apărea probleme şi diferenţe şi atunci când structura administrativă naţională a unui stat membru nu este în conformitate cu obiectivele legislaţiei europene. 

În privinţa transpunerii există două abordări principale: abordarea centralizată şi, respectiv, cea descentralizată. Desigur, între aceste două abordări există diverse tipuri de variaţii. Raportul Mandelkern nu optează între una dintre aceste două tipologii. Sunt citaţi mai mulţi factori care pot explica aceste diferenţe: 

- existenţa coordonării centrale a activităţilor în cursul negocierilor şi a proceselor de transpunere într-un stat membru;

- alegerea instrumentului legislativ intern de către un stat membru;

- caracterul structurii administrative a unui stat membru (centralizată sau descentralizată);

- cultura administrativă şi politică dintr-un stat membru;

- mobilitatea oficialilor guvernamentali între departamente. Expertiza acestora din urmă nu este direct accesibilă altor părţi interesate;

- volumul zilnic de muncă al oficialilor (care sporeşte în situaţia în care aceştia sunt implicaţi atât în procesul de negociere, cât şi în cel de transpunere). 

În special, fragmentarea (şi prerogativele aflate în concurenţă) pot avea o influenţă negativă asupra transpunerii, situaţie care poate apărea atât în statele federale, cât şi în cele centralizate. 

Transpunerea la timp. Transpunerea legislaţiei europene în ordinea juridică internă trebuie realizată într-un anumit interval de timp, care diferă de la o directivă la alta. 

În situaţia în care o directivă este transpusă, statele membre trebuie să informeze Comisia Europeană; este vorba despre procedura notificării. Notificarea reprezintă o obligaţie formală şi se realizează atunci când statul membru informează Comisia că transpunerea este completă, potrivit opiniei sale subiective. Ea nu conţine nici o informaţie referitoare la calitatea transpunerii şi nu ia în considerare nici opinia Comisiei în acea privinţă. 

Comisia publică în mod regulat un Tabel privind piaţa unică (Single Market Scoreboard), care indică ratele de transpunere, astfel cum sunt notificate de către statele membre. 

Transpunerea la timp este foarte importantă pentru statul membru respectiv, însă şi pentru alte state membre. Incoerenţa şi netranspunerea legislaţiei în anumite state membre riscă să genereze distorsiuni suplimentare ale pieţei interne. 

Nu este întotdeauna uşor pentru statele membre să transpună legislaţia la timp. Probleme referitoare la conţinutul şi la calitatea legislaţiei europene ori probleme privitoare la incorporarea în sistemul juridic intern pot conduce la amânări. În general, în pofida faptului că unele state membre solicită ajutorul Comisiei Europene pentru transpunerea unor directive, aceasta din urmă nu răspunde solicitărilor, cel mai important motiv fiind acela de a evita riscul ca statele membre să utilizeze răspunsurile primite drept justificare a alegerilor făcute, care nu sunt compatibile cu spiritul sau litera directivei. 

Introducerea de cerinţe suplimentare. Destul de frecvent, în situaţia în care statele membre transpun o directivă, ele decid să adopte reguli care sunt mai stricte decât cele precizate prin acea directivă. Acest fenomen, cunoscut uneori sub denumirea de „gold plating", se produce de obicei în situaţia în care o directivă dispune o armonizare minimală ori acolo unde Tratatele conţin o baza juridică explicită pentru măsuri naţionale mai stricte. Astfel de măsuri naţionale conduc în mod inevitabil la noi bariere pentru comerţ şi pentru libertatea de furnizare a serviciilor şi, prin urmare, trebuie să fie justificate prin prisma dispoziţiilor Tratatului privind libera circulaţie a bunurilor şi serviciilor. Aşadar, dacă statul membru în discuţie poate demonstra că măsurile naţionale mai restrictive sunt necesare pe baza interesului general recunoscut în Tratate sau prin jurisprudenţa Curţii şi că acestea sunt proporţionale scopului urmărit. 

În cazul în care măsurile naţionale mai restrictive decât cele dispuse printr-o directivă sunt justificate, barierele pentru comerţ şi pentru furnizarea serviciilor în cadrul pieţei interne rămân intacte. Având în vedere aceste efecte, statele membre trebuie să-şi analizeze propriile poziţii foarte atent înainte de instituirea de cerinţe suplimentare în actele normative pe care le adoptă pentru transpunerea unei directive. 

Raportul Mandelkern menţionează şi faptul că, în multe situaţii, măsurile naţionale mai restrictive pot fi considerate drept „reglementări tehnice" în sensul Directivei 98/34 privind instituirea unei proceduri pentru furnizarea de informaţii în domeniul standardelor şi reglementărilor tehnice. În respectiva situaţie, măsurile în discuţie trebuie notificate în fază de proiect Comisiei, care trimite proiectul altor state membre, astfel încât, în cursul perioadei de moratoriu (stand still), se pot urmări efectele acestor măsuri asupra comerţului intra-comunitar. Prin urmare, procedura menţionată poate fi utilă în stabilirea şi remedierea problemelor în fază timpurie. În plus, în acest context, nerespectarea obligaţiei de notificare a unor astfel de măsuri le face inaplicabile şi neopozabile faţă de societăţile comerciale şi de persoanele fizice. 

Respectarea şi punerea în aplicare. 

Condiţii. Cea de-a doua parte a transpunerii legislaţiei europene este reprezentată de punerea în aplicare a acesteia. Este necesară aprecierea efectului util al legislaţiei comunitare, acţiune care implică autorităţile naţionale în scopul prevenirii încălcărilor şi acţionării împotriva acestora. Respectarea şi punerea în aplicare reprezintă răspunderi care incumbă statelor membre. În această privinţă, autorităţile competente din fiecare stat membru au propria răspundere în ceea ce priveşte conformarea la dispoziţiile dreptului european. Conformarea şi executarea se află în strânsă legătură cu forma guvernului, sistemele şi tradiţiile naţionale, iar identitatea autorităţii ori autorităţilor competente depinde de structura administrativă naţională. 

Problemele şi dificultăţile pe care procesul de implementare a legislaţiei comunitare le generează sunt deseori reflectate în modul în care legislaţia transpusă este respectată şi pusă în aplicare în statele membre. 

Probleme care pot apărea. Nu întotdeauna este simplu de respectat şi aplicat legislaţia naţională care transpune dreptul comunitar. Un motiv important al acestei situaţii este dat de calitatea legislaţiei europene, care o afectează pe cea a legislaţiei naţionale. În practică, calitatea acquis-ului poate conduce la neclaritate, aplicabilitate scăzută, probleme de respectare şi aplicare şi ineficienţă. 

În privinţa conţinutului şi calităţii legislaţiei europene, OCDE a stabilit criterii calitative, de ordin general, pentru legislaţie: legalitatea, posibilitatea de a fi administrate, aplicabilitate, efectivitatea şi eficienţa, subsidiaritatea şi proporţionalitatea, armonizarea reciprocă, simplitatea, claritatea şi accesibilitatea. Conform raportului Mandelkern, lipsa simplităţii, clarităţii şi accesibilităţii dreptului european, alături de neclaritate, terminologie confuză, reglementări incomplete şi lipsite de consistenţă ori utilizarea de termeni vagi, reprezintă probleme semnificative. 

Multe din problemele referitoare la accesibilitatea dispoziţiilor comunitare sunt generate de existenţa diferitelor culturi juridice în cadrul Uniunii, fiecare cu o tradiţie proprie. Aspectele tehnice ale legislaţiei europene privitoare la accesibilitate nu sunt în lista de priorităţi a părţilor implicate în elaborarea dreptului comunitar. 

În plus, potrivit raportului, există şi insuficienta coordonare reciprocă între diferitele acte normative europene. Uneori, legislaţia include cerinţe conflictuale privitoare la acelaşi subiect. Principala cauză a armonizării interne insuficiente o reprezintă faptul că direcţiile generale din cadrul Comisiei Europene se centrează asupra propriei legislaţii. În consecinţă, statele membre se confruntă cu probleme în situaţia respectării şi punerii în aplicare a respectivei legislaţii incorporată în dreptul intern. 

Recomandările raportului Mandelkern 

Implementarea reprezintă atât o problemă naţională, cât şi a Comisiei Europene, drept consecinţă a rolului acesteia de garant al Tratatelor. Deoarece conţinutul şi calitatea legislaţiei europene are o influenţă însemnată asupra procesului de implementare, raportul a elaborat o serie de recomandări adresate atât statelor membre, cât şi Comisiei. 

1. incorporarea legislaţiei europene în dreptul intern trebuie considerată drept o prelungire a procesului de negociere şi invers, ea netrebuind să fie considerată drept o etapă distinctă. Aspectele culturale, cum ar fi, de exemplu, procesele de informare, reprezintă un factor important în cursul proceselor de negociere şi de incorporare;

2. toate părţile trebuie să fie atente la precizia, claritatea şi coerenţa dreptului european în cursul procesului de negociere;

3. în cursul procesului de negociere, toate părţile trebuie să urmărească un echilibru mai bun între legislaţia detaliată şi tehnică, pe de o parte, şi libertatea de alegere a formei şi instrumentului, care rezidă la nivel naţional, pe de altă parte; 

4. statele membre trebuie să demareze timpuriu incorporarea. Această situaţie se concretizează, de exemplu, în implicarea specialiştilor în elaborarea actelor normative în fazele timpurii şi acordarea unei atenţii sporite structurilor administrative în cursul procesului de negociere; 

5. statele membre trebuie să fie atente la procedurile formale de facilitare a incorporării în legislaţia europeană. De exemplu, crearea unor unităţi centrale de coordonare pentru facilitarea procesului de transpunere ori publicarea de ghiduri orientative referitoare la procedura şi conţinutul incorporării;

6. oficialii statelor membre trebuie să fie conştienţi de importanţa procesului de negociere. Acest fapt semnifică, de exemplu, implicarea timpurie a specialiştilor responsabili de negocierile cu Comisia în procesul de incorporare în dreptul intern al statului respectiv;

7. statele membre trebuie să acorde o prioritate mai mare incorporării legislaţiei europene;

8. perioadele de transpunere a legislaţiei europene ar trebui negociate în aşa fel încât să fie suficiente;

9. statelor membre trebuie să li se asigure o mai mare certitudine privind transpunerea corectă şi deplină a unei directive, de exemplu, prin trimiterea unei declaraţii de interpretare din partea Comisiei Europene pentru confirmarea transpunerii şi/sau prin realizarea de întâlniri în cursul procesului de transpunere pentru schimbul de experienţă între statele membre; o astfel de abordare există deja în cadrul politicii de protecţie a consumatorilor;

10. Comisia trebuie să faciliteze schimbul de experienţă în domeniul bunelor practici, între statele membre;

11. Comisia poate înfiinţa o bază de date gratuită, cuprinzând legislaţia care trebuie transpusă şi stadiul actual al evoluţiilor din fiecare stat membru;

12. organele competente trebuie să elaboreze un sistem de notificare online către statele membre;

13. în situaţia transpunerii unei directive, statele membre trebuie să îşi precizeze poziţia cu mare atenţie înainte de instituirea unor cerinţe suplimentare prin legislaţia internă pe care o adoptă;

14. îmbunătăţirea calităţii legislaţiei europene trebuie să contribuie la o mai bună aplicare, respectare şi punere în executare;

15. actorii naţionali (mediul de afaceri, ONG-urile, instituţiile administrative şi cele cu competenţe în executare) trebuie implicate de timpuriu şi în mod eficient în procesul de transpunere;

16. statele membre trebuie să dispună de suficiente structuri şi resurse administrative şi de punere în executare;

17. revizuirea legislaţiei europene trebuie să includă o analiză specială destinată posibilităţilor sale de administrare şi de punere în executare;

18. trebuie intensificat dialogul între statele membre şi Comisie, prin contacte neoficiale (sistematice sau ad hoc) privind problemele de respectare şi de punere în executare, cu scopul găsirii unor soluţii practice.

 

VI. Concluziile şi recomandările formulate prin „Raportul Bellis"

În noiembrie 2003, a fost publicat sub egida Foreign Office din Marea Britanie, un studiu elaborat de către Robin Bellis. În cele ce urmează prezentăm un rezumat al celor mai interesante aspecte evidenţiate în acest document. 

Studiul analizează problematica transpunerii directivelor în dreptul intern, comparând practicile existente în patru state membre: Franţa, Spania, Suedia şi Marea Britanie, cu un accent special pe situaţia existentă în acest ultim stat membru. Analiza porneşte de la o distincţie asupra directivelor: directive tehnice şi alte directive (sau directive de importanţă deosebită). În prima categorie ar intra Directiva Consiliului 96/67 privind accesul la piaţa de asistenţă la sol în aeroporturile Comunităţii (denumită în continuare, prescurtat, „Directiva asistenţei la sol"), iar în cea de-a doua categorie este inclusă Directiva 1999/93 privind un cadrul comunitar pentru semnăturile electronice (denumită în continuare, prescurtat, „Directiva semnăturii electronice"). 

Calitatea legislaţiei UE. Elaborarea legislaţiei Uniunii reprezintă o sarcină de o dificultate considerabil mai mare decât cea care incumbă legislaţiei interne din statele membre. Alături de dificultatea inerentă a procesului efectiv al adoptării deciziei, este necesară reconcilierea diverselor sisteme juridice, a diverselor atitudini faţă de drept şi a diferitelor interese şi obiective naţionale ale statelor membre. 

R. Bellis citează, drept exemplu al problemelor care apar în cazul unei directive, Directiva privind drepturile de autor. Statele membre au diferite perioade de protecţie a drepturilor de autor (50, 60, 67 sau 70 de ani, precum şi diferite reguli subsecvente de extindere a acestor perioade în anumite condiţii). Obiectivul directivei era armonizarea legislaţiei privind drepturile de autor la 70 de ani, însă acest act comunitar nu a conţinut nici o dispoziţie pentru o perioadă tranzitorie de la regulile în vigoare la cele noi. Astfel, această situaţie a implicat faptul că în momentul în care directiva a fost pusă în aplicare, opere pentru care expiraseră perioadele de protecţie mai mici de 70 de ani au fost incluse din nou în regimul juridic de protecţie, afectând astfel planurile editurilor şi ale altor persoane interesate. Franţa şi Belgia aveau deja precizată o perioadă de 70 de ani, însă au extins-o pentru perioadele celor două războaie mondiale, adăugând un termen suplimentar de 30 de ani în situaţia operelor autorilor ucişi într-unul din aceste războaie. Totuşi, odată ce directiva nu a prescris în mod expres astfel de reguli în subsecvent, Franţa a păstrat acest regim, în timp ce Belgia, argumentând că se urmărea armonizarea deplină, l-a abolit. Conform autorului studiului, cea mai gravă omisiune a reprezentat-o neexcluderea operelor a căror protecţie juridică a expirat la data punerii în aplicare a directivei. 

Un alt exemplu referitor la absenţa unei perioade tranzitorii a fost reprezentat de Directiva privind concediul parental, care a dispus doar că părinţii copiilor sub 5 ani erau îndreptăţiţi la un concediu parental fără vreo prevedere referitoare la introducerea sa graduală, pentru împiedicarea intrării în concediu, în acelaşi timp, a prea multor angajaţi, în special cei ai întreprinderilor mici. 

Probleme ale transpunerii. Toate statele membre selectate pentru studiul respectiv au înregistrat probleme la momentul transpunerii legislaţiei UE, care erau comparabile în anumite situaţii. Toate aceste state au menţionat concepe şi termeni străini în directive, în special în situaţia în care Comisia a elaborat o propunere de directivă sau de alt instrument juridic prin referire la un sistem juridic dintr-un anumit stat membru sau din anumite state membre, realităţi juridice care nu aveau echivalent în sistemele juridice ale altor state membre. De aceea, potrivit lui R. Bellis, directivele ar trebui redactate în termen neutrii, deşi o astfel de activitate s-ar putea dovedi dificilă în anumite cazuri. În situaţia în care utilizarea unor astfel de termeni este inevitabilă, ea trebuie făcută cu atenţie. De exemplu, termeni precum „detournement de pouvoir” au un sens special care a fost supus disputei juriştilor. De asemenea, anumite concepte şi o terminologie a Directivei semnăturii electronice au fost dificil de incorporat în sistemul juridic francez. În mod invers, acesta a fost cazul unui concept din sistemul continental (de drept civil) dintr-o directivă în domeniul achiziţiilor publice, care nu avea un echivalent în sistemul juridic anglo–saxon (common law). Într-o astfel de situaţie, o posibilă soluţie pentru Marea Britanie ar putea fi referirea realizată, în implementarea legislaţiei, la conceptul din sistemul continental (de drept civil); sistemul common law este suficient de flexibil pentru a permite acest lucru, ceea ce nu este posibil în alte jurisdicţii. Un exemplu se referă la alegerea realizată în cursul negocierii Directivei privind clauzele contractuale abuzive între conceptul sistemului juridic continental (de drept civil) de „bună credinţă” şi, respectiv, conceptul common law de „rezonabilitate" (reasonableness). A fost ales conceptul de „bună credinţă”, urmând a fi aplicat ca atare în legislaţia din Marea Britanie. Acest fapt nu ar fi problematic pentru respectivul sistem juridic, însă astfel de termeni ar trebui evitaţi atât cât este posibil, conform Acordului inter-instituţional. 

Un alt exemplu de elaborare deficitară a textelor de drept comunitar s-a referit la termenii care, deşi sunt neutri, sunt uneori vagi, fiind lipsiţi de sens. Drept exemplu, este oferit conceptul „timpului de lucru” (working time), utilizat în Directiva timpului de lucru. 

Suedia are o problemă specială privitoare la versiunea suedeză a directivelor. La momentul la care Consiliul legislativ suedez a analizat legislaţia propusă pentru transpunerea Directivei asistenţei la sol a descoperit greşeli în traducerea directivei în respectiva limbă. Textul a fost trimis înapoi la Comisie pentru a fi corectat, iar această situaţie a condus la o întârziere în transpunerea directivei. 

Spania a înregistrat probleme asemănătoare cu variantele spaniole care deseori conţin termeni juridici în limba spaniolă arhaică, utilizaţi ultima oară acum peste 200 de ani. De aceea, ei sunt lipsiţi de sens juridic şi nu pot fi aplicaţi de către instanţe. 

În general, directivele sunt elaborate în cadrul Comisiei în engleză sau în franceză, iar textele în alte limbi, deşi au valoare juridică egală, reprezintă traduceri. 

Directive detaliate. Opoziţia între termenii precişi şi vagi nu este identică cu cea între termenii generali şi cei detaliaţi, care pot fi în mod egal vagi sau imprecişi. R. Bellis oferă drept exemple două directive care, deşi sunt detaliate, au anumiţi termeni imprecişi. În principiu, directivele trebuie să fie elaborate în termeni generali, menţionând formularea art. 249 din Tratat, „rezultatul de atins”, însă „lăsând autorităţilor naţionale alegerea formei şi metodelor”. Pentru directive a existat tendinţa de a deveni mai detaliate, încât puteau fi regulamente şi, în mod contrar, regulamente care s-ar fi putut transforma în directive. 

Ambele directive alese de către autorul studiului reprezintă exemple ale tendinţei existente spre detalii sporite. Conform unei opinii foarte răspândite, menţionată în studiu, datorită definiţiilor, condiţiilor specificate şi serviciile menţionate, care sunt extrem de detaliate şi destinate în mod evident a fi aplicate în formularea acestora în toate statele membre, acestea din urmă sunt constrânse să le copieze în legislaţia de transpunere, mai curând decât să încerce să le interpreteze şi să le traducă în termeni diferiţi, care este probabil să se dovedească greşiţi. 

Desigur, a existat situaţia contrară, cu dispoziţii precum art. 6 din Directiva semnăturii electronice, care a cerut statelor membre să instituie un sistem de compensare a victimelor certificării greşite a semnăturilor electronice, cu alte cuvinte, dispoziţii care cereau statelor membre să acţioneze într-un anumit mod, lăsându-le libertate în privinţa modului de realizare. De aceea, potrivit lui R. Bellis, în cazul unei dispoziţii detaliate, care urmăreşte instituirea unui grad de uniformizare în cadrul UE, fără a lăsa statelor membre o libertate de transpunere, cea mai bună alegere ar fi regulamentul.

Transpunerea prin referire. Drept consecinţă a tendinţei spre detalii sporite, anumite state membre au decis să incorporeze în dreptul intern directive, astfel încât să le acorde acestora un efect juridic direct. Această situaţie funcţionează doar dacă directiva respectiva este detaliată şi se urmăreşte aplicarea ei în mod uniform, fără ca statele membre să dispună de o prerogativă de apreciere în privinţa posibilităţii de transpunere. Acesta a fost uneori cazul în Finlanda, Danemarca, Olanda şi Irlanda. De asemenea, Franţa a procedat astfel în situaţia Directivei privind etichetarea alimentelor. 

Danemarca a mers chiar mai departe şi a menţionat că transpunerea se face prin referire la orice amendament ulterior al directivei. Comisia Europeană s-a declarat mulţumită cu această practică, în măsura în care nu contravine dispoziţiilor clasice ale directivei care impun statelor membre să adopte măsuri de transpunere. Potrivit lui R. Bellis, această practică reprezintă o distorsionare, deoarece funcţionează doar în situaţia unor instrumente direct aplicabile, de tipul regulamentelor, însă adoptate ca directive, lăsând statelor membre o prerogativă de apreciere foarte redusă. 

Delegarea prerogativelor de transpunere. O încercare de soluţionare a problemei netranspunerii la timp a directivelor este „Legea La Pergola” din Italia. La Pergola este judecător la CEJ şi a fost ministrul care a prezentat o lege prin care, în privinţa oricărei directive, pentru legislaţia de transpunere care pentru un motiv sau altul nu a fost adoptată până la sfârşitul sesiunii parlamentare, conferea ministrului responsabil prerogativa de adoptare de reglementări pentru transpunerea acesteia. În cazul Marii Britanii, această prerogativă a fost asemănătoare secţiunii 2(2) din Legea Comunităţilor Europene din 1972, însă disponibilă doar pentru un an şi, prin urmare, neutilizată foarte des în practică. 

Preambulul directivei. O tendinţă în creştere se referă la preambulul directivelor de care se abuzează atât de către Comisie, cât şi de către statele membre, astfel încât acesta ocupă o treime din procesul decizional. Preambulurile urmăresc precizarea obiectivelor directivei şi descrierii fiecăreia dintre principalele dispoziţii ale directivei, nefiind normative, deşi uneori ele pot fi utilizate de către statele membre pentru inserarea de dispoziţii pe care nu le-au putut prelua din text şi de către Comisie pentru inserarea de dispoziţii normative asupra cărora nu s-a putut ajunge la un acord. Aceste practici sunt contrare Acordului inter-instituţional privitor la elaborarea legislaţiei comunitare. Rolul punctelor preambulului a fost dificil de înţeles, în special în situaţia în care acestea au conţinut aspecte asupra cărora delegaţiile nu au fost de acord şi nu le-au putut include în text, fiind dificil de stabilit obiectivul şi efectul directivei. 

Aceste practici sunt considerate a fi problematice pentru cei preocupaţi de scopul şi efectul directivei, în special de către cei a căror sarcină este cea de transpunere a acesteia în dreptul intern. Nu este evident dacă astfel de puncte din preambul trebuie să fie reflectate în legislaţia de implementare din statele membre sau dacă, odată ce ele nu sunt incluse în text, ele sunt doar luări de poziţie cu caracter politic, fără semnificaţie juridică. R. Bellis menţionează şi opinia întâlnită uneori în favoarea abolirii preambulului. În Marea Britanie, legislaţia (public statutes) nu mai include preambuluri, iar în Franţa mai există doar preambulul constituţiei. 

Re-elaborarea directivelor. Re-elaborarea unor dispoziţii ale directivelor, care prin natura lor urmăresc un efect direct, este inutilă şi poate induce în eroare. Această situaţie creează o încredere falsă celor afectaţi, atunci când elaborarea poate fi infirmată de către instanţe în aprecierea efectului direct al unei dispoziţii a directivei. 

Deşi există situaţii în unele state membre, prin care se urmăreşte re-elaborarea unor astfel de dispoziţii, în general, există tendinţa de preluare ca atare (prin copiere), lăsând instanţelor orientate de către CEJ, dacă se iveşte situaţia, de a decide aplicarea unor astfel de dispoziţii în situaţii particulare. Conform autorului studiului, această situaţie se explică prin faptul că încă de la început, în Franţa şi în statele aflate sub influenţa Codului Napoleonian, a existat în mod tradiţional o preferinţă în a statua liniile generale în legislaţia primară, lăsând instanţelor judecătoreşti prerogativa de stabilire a detaliilor. 

Astfel, Directiva semnăturii electronice a fost străină de stilul francez, existând definiţii complexe la începutul acesteia şi detalii considerabile în privinţa termenilor săi. O situaţie tipică pentru acest stat a fost cea dată prin Codul civil, care statua principiile de drept, deşi uneori articolele codului au fost elaborate printr-o legislaţie subordonată, o tendinţă modernă descurajată de către Consiliul de Stat. Această „tendinţă modernă” poate conduce la dispoziţii foarte detaliate, însă într-un acord „în cascadă”: principiile generale în lege (loi), detaliile fiind delegate legislaţiei subordonate (decret şi arrête). Astfel, legislaţia care transpune Directiva semnăturii electronice şi, respectiv, cea care transpune Directiva asistenţei la sol reprezintă exemple ale unei astfel de situaţii. 

Acordurile în cascadă. În privinţa legislaţiei, abordarea tradiţională din statele aflate sub influenţa Codului Napoleonian a fost aceea de a încredinţa legislaţiei declaraţia de principii. Un exemplu pentru această situaţie este reprezentat de către Codul civil francez, care lasă judecătorilor prerogativa de aplicare a acelor principii pentru situaţiile particulare (după cum, de altfel, se întâmplă şi în sistemul common law), însă fără structura precedentului obligatoriu. Totuşi, potrivit lui Bellis, această distincţie nu este întotdeauna foarte precisă, deoarece, deşi deciziile instanţelor superioare, Consiliul de Stat şi Curtea de Casaţie în Franţa, nu sunt obligatorii pentru instanţele inferioare, acestea sunt urmate în mod invariabil şi, dacă totuşi nu se întâmplă, este pentru că respectiva instanţa este capabilă să distingă cauza depusă în faţa sa. Această declaraţie de principii şi abordarea cadru au încă o influenţă puternică în Franţa, iar Consiliul de Stat a recomandat guvernului simplificarea legislaţiei cât mai mult posibil, conţinând principii şi cadrul general, pentru a putea fi interpretată de către oricine. Începând cu cel de-al doilea război mondial a existat o tendinţă pentru ca detaliile sporite să fie delegate legislaţiei subordonate, menţinând declaraţia de principii şi cadrul general la nivelul legislaţiei primare. Potrivit lui Bellis, cauza se regăseşte într-o cerere sporită de siguranţă juridică şi în caracterul schemelor legislative moderne. Unele dintre articolele Codului civil au fost completate prin legislaţie subordonată având un caracter detaliat. Mai mult, calitatea de membru al Uniunii s-a constituit într-un impuls pentru această tendinţă. 

De exemplu, Directiva semnăturii electronice a fost transpusă printr-un scurt amendament la Codul civil francez, inserat în noul art. 1316–4 (prin art. 4 al Legii 2000 – 230 din 13 martie 2000 de modificare a Legii privind tehnologia informaţiilor şi semnătura electronică), însă a fost completată, datorită detaliilor necesare, impuse prin respectiva directivă, prin legislaţie subordonată, sub forma a două decrete şi a unei hotărâri (arrête). 

R. Bellis defineşte „acordul în cascadă” drept situaţia în care legislaţia primară (loi), adoptată de către Adunarea Naţională şi de către Senat, ulterior primirii unei opinii din partea Consiliului de Stat asupra textului, defineşte principiile şi cadrul general, delegând ministerelor prerogativele de adoptare a decretelor, prin intermediul Consiliului de stat, ori a hotărârilor, în mod autonom, pentru precizarea detaliilor. 

Marea Britanie ar putea să acţioneze în acelaşi mod, iar uneori legea (statutes) conferă miniştrilor prerogativa adoptării legislaţiei subsecvente. Totuşi, există o opoziţie semnificativă din partea Parlamentului la delegarea prerogativelor către ministere, chiar dacă, cu foarte puţine excepţii, acestea au continuat să rezide la nivelul Parlamentului. Prin opoziţie, în Franţa doar legea este considerată a fi prerogativa camerelor Parlamentului, pe când legislaţia delegată nu este considerată astfel. Decretele, asemenea legilor, sunt trimise Consiliului de Stat pentru aprecierea redactării textului, a constituţionalităţii, a compatibilităţii cu dreptul comunitar şi a formei. Ulterior, decretele sunt adoptate şi publicate în Jurnalul Oficial al Republicii. Hotărârile (arrête) sunt adoptate de către ministere, fără vreo altă aprobare necesară. Aceasta este şi caracteristica sistemelor spaniol şi, respectiv, suedez. Cu alte cuvinte, aceasta reprezintă o diferenţă semnificativă între Marea Britanie şi statele care au un sistem juridic şi legislativ bazat pe Codul Napoleonian. 

Indicarea derivării din sursă comunitară a dispoziţiilor de transpunere. În prezent nu există nici o modalitate coerentă şu cuprinzătoare de indicare clară în legislaţia de transpunere a directivei implementate. De aceea, R. Bellis sugerează că notele explicative care însoţesc legislaţia trebuie să fie mai detaliate. Directiva cere legislaţiei care o transpune în dreptul naţional să facă o referire la ea în text sau într-un document publicat împreună cu aceasta. Autorul studiului citează o astfel de practică din Marea Britanie în cazul reglementărilor, care conţin o notă explicativă (explanatory note). 

În situaţia legislaţiei primare, referirea la directiva transpusă se realizează, în Marea Britanie, în notele explicative publicate împreună cu legea, însă acest fapt nu include o notă cuprinzătoare de transpunere, deşi Ghidul privind notele de transpunere sugerează că ea trebuie să indice locul unde poate fi obţinută. De asemenea, Bellis înaintează o recomandare: notele explicative trebuie să aibă un grad mai mare de informare cu privire la directiva transpusă şi asupra efectului în situaţii precum posibilitatea inducerii în eroare. 

Secţiunea 2(2) din Legea Comunităţilor Europene din 1972 din Marea Britanie. În Marea Britanie, cele mai multe directive sunt transpuse prin regulamente în temeiul acestei prerogative şi pot adopta, sub rezerva limitărilor din Schema 2 a legii respective, orice fel de astfel de dispoziţii „astfel cum ar fi adoptate prin lege a Parlamentului”. Reglementările pot fi elaborate de către Consiliul Parlamentar (Parliamentary Counsel) care acţionează în temeiul instrucţiunilor pregătite de către consilierul juridic departamental (lawyer). Cel mai adesea, însă, consilierul juridic departamental elaborează reglementările acţionând în baza instrucţiunilor provenite din partea Departamentului şi trimite proiectul Consiliului Parlamentar doar dacă el modifică legislaţie primară. Potrivit lui Bellis, astfel de mecanisme, care acordă preeminenţă departamentelor, lăsa foarte puţin timp la dispoziţia Consiliului Parlamentar pentru aprecierea proiectelor de regulamente. 

Regulile de interpretare a legislaţiei de transpunere. Potrivit lui R. Bellis, în situaţia în care se acordă o importanţă sporită metodei de transpunere ca atare a unei directive (prin copierea sa), presupunându-se totodată că procedura de elaborare a legislaţiei Uniunii nu se îmbunătăţeşte, se poate ivi situaţia intentării unei acţiuni în faţa Înaltei Curţii (High Court) pentru o hotărâre de interpretare a legislaţiei de transpunere, printr-o referinţă, acolo unde este cazul, la CEJ, în temeiul art. 234 CE. O astfel de situaţie ajută la promovarea siguranţei juridice. Acţiunea respectivă poate fi intentată de către persoane fizice sau juridice, ori de către reprezentanţi ale acestora din urmă. 

O cauză recentă, Regina v Secretary of State for Heath and others ex parte Imperial Tobacco limited and others [2000] 2 WLR 834 a indicat intenţia instanţei de extindere a sferei controlului judiciar (judicial review) prin considerarea unei acţiuni administrative care poate fi supusă controlului instanţelor judecătoreşti în privinţa „intenţiei şi obligaţiei Marii Britanii” de transpunere a Directivei privind publicitatea tutunului, departamentul competent constituindu-se în parte acuzată, chiar dacă nu a publicat un proiect legislativ de transpunere a actului comunitar ori nici măcar propunerile sale. Acuzatul a susţinut că nu exista nici o „acţiune administrativă” pentru exercitarea unui control în respectivul stadiu. Totuşi, instanţa a admis acţiunea formulată şi a înaintat o acţiune de interpretare în faţa CEJ în temeiul art. 234 CE privind validitatea directivei. S-a permis controlul asupra unei acţiuni administrative. Pe de altă parte, potrivit lui Bellis, pare improbabil ca Înalta Curte să accepte extinderea controlului pentru a permite unei simple acţiuni cu privire la interpretarea legislaţiei de transpunere şi a legislaţiei UE, în special dacă legislaţia interpretativă reprezenta o lege a Parlamentului. 

De aceea, potrivit lui Bellis, acesta ar putea fi cazul pentru recunoaşterea unui drept de sesizare a instanţei pentru o hotărâre în interpretare. Totuşi, autorul studiului nu recomandă o astfel de recunoaştere pentru legislaţia de transpunere, deoarece această situaţie s-ar putea dovedi dificilă nu în măsura interpretării legislaţiei pur interne. În situaţia în care s-ar îmbunătăţi calitatea elaborării legislaţiei Uniunii, respectiva necesitate de recunoaştere a acelui drept s-ar diminua. 

Abordarea interpretării. Pentru instanţele judecătoreşti din Marea Britanie, abordarea tradiţională este aceea de interpretare a legislaţiei în conformitate cu sensul literal al cuvintelor, fiind astfel prezumată intenţia autorului. Nu este vorba despre intenţia actuală, ci de ceea ce un om rezonabil sau instanţa ar concluziona din formulările utilizate (Following Pepper v Hart [1993] AC 593). O astfel de activitate de interpretare poate fi ajutată de către declaraţii ale guvernului la momentul depunerii legislaţiei, precum şi de repoarte oficiale care conduc la adoptarea legislaţiei. 

R. Bellis afirmă că această interpretare este tradiţională, pentru că ea a căpătat recunoaştere de la momentul aderării acestui stat la Comunitatea European. Totuşi, interpretarea regulamentelor Uniunii, direct aplicabile, precum şi a legislaţiei interne care transpune directivele impune o abordare diferită, adică aceea adoptată de către CEJ în privinţa interpretării dreptului comunitar. Uneori, această interpretare este denumită teleologică, semnificând interpretarea structurii şi scopului legislaţiei, alături de interpretarea literală a cuvintelor utilizate. A existat o tranziţie spre o astfel de abordare a legislaţiei de transpunere de către instanţele judecătoreşti din Marea Britanie, iar această tendinţă a influenţat şi abordarea interpretării legislaţiei pur interne, precum cauza Pepper v Hart. Atunci, în Camera Lorzilor s-a decis că anumite acte pregătitoare pot fi supuse aprecierii de către instanţă pentru stabilirea obiectivului urmărit de către legislaţie. 

Un exemplu de interpretare a scopului, interpretare adoptată de către Camera Lorzilor, a fost cauza Litster v Forth Dry Dock and Engineering Co Ltd and Others[1989] I All ER 1134, în care instanţa a urmat concluziile din cauza Pickstone v Freemans plc [1988] 2 All ER 803, aplicând reglementările de transpunere a Directivei drepturilor dobândite la formulările efective din text pentru stabilirea scopului directivei. 

Diferenţa între abordarea tradiţională şi rezultatele sale şi, respectiv, abordarea teleologică sunt ilustrate prin cauza Dim Dip (cauza 60/86 Comisia împotriva Regatului Unit), privind introducerea unor dispozitive de iluminare pentru autovehicule (dim dip lighting device for motor vehicles) de către Marea Britanie, în situaţia în care exista deja o directivă care preciza specificaţiile pentru dispozitivele de iluminare ale automobilelor. Marea Britanie a elaborat reglementări care impuneau echiparea tuturor noilor autovehicule cu dispozitivele de iluminare. Comisia Europeană a demarat procedura de încălcare a dreptului comunitar, ridicându-se problema dacă directiva privind dispozitivele de iluminare a autovehiculelor trebuie interpretată literal sau teleologic. Printr-o interpretare literară a directivei, care, pe de altă parte, era relativ asemănătoare reglementărilor adoptate, s-ar fi putut afirma că Marea Britanie a fost îndreptăţită să instituie reglementări care să impună ca respectivele dispozitive de iluminare să fie utilizate pentru automobile, ca urmare a faptului că formularea directivei a precizat condiţii uniforme pentru „dispozitivele de iluminare menţionate în anexă” (adică dispozitivele obişnuite de iluminare), neexcluzând formal introducerea de noi dispozitive. Guvernul britanic s-a întemeiat pe o interpretare literală a textului directivei, elaborând reglementări care să oblige introducerea dispozitivelor „dim dip” la autovehiculele produse ulterior unei date menţionate. Totuşi, CEJ a statuat că scopul directivei era cel al armonizării utilizării dispozitivelor de iluminare pentru autovehicule, excluzând implicit introducerea unilaterală de noi dispozitive de către un stat membru, deoarece o astfel de situaţie ar periclita piaţa autovehiculelor. Prin urmare, reglementările britanice erau incompatibile cu scopul directivei. De aici situaţia că interpretarea literală utilizată pentru directivă a fost ignorată în favoarea hotărârii Curţii, care a recunoscut interpretarea teleologică a directivei. 

În cazul Marii Britanii, interpretarea teleologică a legislaţiei de transpunere a fost adoptată de către instanţele superioare, de către Comisia juridică (Judicial Committee) din Camera Lorzilor, de către Curtea de Apel (Court of Appeal) şi de către Curtea Divizională (Divisional Court), existând tendinţa ca în viitor să se adopte şi instanţele inferioare şi alte organe publice însărcinate cu interpretarea legislaţiei, dacă reiese în mod clar că legislaţia în discuţie are origine comunitară. Un exemplu de interpretare teleologică adoptată pentru interpretarea legislaţiei pur interne este hotărârea recentă a Camerei Lorzilor în cauza Regina (Quintavalle) v Secretary of State for Heath (2003) privind Legea fertilizării umane şi embriologiei din 1990, în care s-a ridicat problema dacă respectiva lege avea în vedere un embrion creat prin tehnica elaborată de la adoptarea legii, tehnică utilizând înlocuirea nucleului celulei, mai curând decât fertilizarea. Deşi la data adoptării legii Parlamentul nu a cunoscut o altă metodă de creare a unui embrion, alta decât fertilizarea în vitro, astfel cealaltă tehnică, a separării nucleice nefiind menţionată în lege, actul normativ nu excludea în mod specific din formularea sa o astfel de tehnică. Cu alte cuvinte, obiectivul legii era acela de reglementare a tuturor formelor de embriologie. Astfel încât, Curtea a stabilit că legea se aplică şi tehnicii separării nucleice. 

Situaţia tranziţie între cele două abordări diferite contrastează cu situaţia din Franţa şi Spania şi, într-o mai mică măsură, cu cea din Suedia. În aceste din urmă state, abordarea tradiţională este interpretarea teleologică. Astfel, în acestea, interpretarea statuează, desigur, sensul literal al cuvintelor, însă instanţele judecătoreşti urmăresc şi „scopul urmărit de legiuitor”, adică scopul actual. De aceea, sunt urmărite şi actele pregătitoare, cum ar fi documentele parlamentare şi ministeriale, precum şi opinia Consiliului de Stat (în Franţa), dacă aceasta din urmă este dată publicităţii. De aceea, nu va mai exista vreo diferenţă semnificativă în interpretarea legislaţiei care transpune dreptul comunitar.

Recomandările formulate prin Raportul Bellis

Expertiză pentru redactarea actelor normative la nivelul UE. Potrivit autorului studiului, date fiind dificultăţile care trebuie reconciliate şi sistemul calităţii actelor normative comunitare, multe din problemele referitoare la transpunerea acquis-ului provin din calitatea termenilor de redactare a legislaţiei comunitare. Dacă aceştia din urmă s-ar îmbunătăţi, atunci multe din dificultăţile de transpunere ar putea fi soluţionate. Autorul a oferit un exemplu referitor la Reglementările privind etichetarea produselor alimentare din Marea Britanie. Astfel, orice ambiguitate existentă la nivelul reglementărilor britanice reiese direct din formulările utilizate la nivelul Uniunii. Directiva iniţială era vagă şi ambiguă. Deşi orientările existente au eliminat ambiguităţile pentru cei care au dorit să se conformeze acesteia, este dificil de intentat cu succes o acţiune pentru tragerea la răspundere a celor care nu se conformează actului normativ, datorită ambiguităţilor existente în reglementările britanice. 

Anomaliile procesului de elaborare a legislaţiei comunitare provin din sistemul de elaborare a legislaţiei şi, în special, din lipsa expertizei potrivite. Persoana care redactează textul iniţial în direcţia generală competentă din cadrul Comisiei Europene poate să nu fie pregătită suficient pentru elaborarea de acte normative şi, în plus, nu mai este implicată, odată ce textul a părăsit Comisia. Ulterior, acesta este supus negocierilor prin procedurile de co-decizie (şi, în mod potenţial, prin conciliere) sau cooperare, care uneori, potrivit lui R. Bellis, conduc la versiuni modificate ale textelor, situaţie care se poate exacerba într-o Uniune extinsă. De aceea, potrivit lui, există o nevoie urgentă de persoane care să răspundă de integritatea textului în cursul întregii proceduri de adoptare. 

Statele membre au diverse sisteme şi instituţii de expertiză legislativă a dreptului intern. În cazul Marii Britanii, există un sistem ierarhizat în care proiectele sunt elaborate de către Consiliul Parlamentar sau de către consilierii guvernamentali, în temeiul instrucţiunilor primite din partea departamentului responsabil cu politica în cauză. Consilierii răspund de redactarea textului şi de integritatea sa în cursul procedurii, precum şi de forma actului normativ (lege sau reglementare). În statele cu tradiţie continentală, fiecare stat membru menţionat în acest studiu are un sistem prin care departamentul responsabil elaborează proiectul iniţial, formulând o decizie iniţială cu privire la forma sa, după care îl înaintează unui organ compus din jurişti cu experienţă pentru aprobare, modificare sau reformulare, acest organ putând decide asupra eventualelor modificări în privinţa formei. Astfel, în Franţa, respectivul organ poate decide înaintarea textului pentru a fi adoptat sub forma unui decret al Consiliului de Stat şi nu printr-o lege adoptată de Parlament. În situaţia în care proiectul suferă amendamente în cursul procedurii legislative, el revine la acel organ pentru aprobare. În Franţa, acest organ este Consiliul de Stat, în Spania Consiliul de Stat, iar în Suedia Consiliul Legislativ. 

La nivelul Uniunii nu există un echivalent al acestor sisteme, adică un organ specializat în redactarea textelor de lege, care să răspundă de integritatea textului respectiv pe întreaga durată a procedurii, până la adoptarea sa. De aceea, R. Bellis sugerează constituirea unei expertize necesare la nivelul UE, în pofida faptului că ea este o organizaţie interguvernamentală. Astfel, conflictele de politică între statele membre, asemenea conflictelor între diversele grupuri de interese în cadrul unui stat membru ori între statele care constituie un stat federal, precum este situaţia landurilor germane, nu reprezintă un obstacol pentru sistemul expertizei legislative, desemnată pentru asigurarea integrităţii textelor de lege. 

Copierea directivelor. Dispoziţiile directivelor care vizează o aplicare uniformă în toate statele membre, care utilizează formulările respectivului act normativ, nu lasă statelor nici o prerogativă de apreciere, având o formă de regulament al UE. Astfel, aceste dispoziţii trebuie copiate, indiferent dacă ele sunt clare sau nu. În opinia autorului studiului, un stat membru (precum Marea Britanie) riscă să încalce obligaţiile impuse prin Tratat în situaţia în care acel stat ar urmări obţinerea unui grad mai mare de precizie, deoarece periclitează uniformitatea dispoziţiilor, alături de scopul urmărit de către directivă. Odată ce regulamentele comunitare sunt direct aplicabile, însă sunt elaborate în acelaşi mod precum directivele, potrivit lui R. Bellis nu ar fi justificat un grad de precizie mai mare în formulările directivelor, în situaţia în care acest lucru nu se realizează prin regulamente direct aplicabile. 

În consecinţă, prima sarcină impusă persoanei care redactează legislaţia de transpunere este aceea de a identifica astfel de dispoziţii „cu formă de regulament”, pentru a le distinge de dispoziţiile care lasă statelor membre prerogative de apreciere, cum ar fi, de exemplu, art. 6 (o dispoziţie privind răspunderea) din Directiva semnăturii electronice. 

Respectiva analiză trebuie făcută cu atenţie, după cum a indicat şi decizia CEJ în cauzele Dillonkofer împotriva Germaniei, cauzele T–178, 179, 188–190/94 [1996] ECR I–4845. În respectivele cauze, un număr de state membre au copiat pur şi simplu art. 7 din Directiva pachetului de turism, care le cerea acestora să instituie garanţii pentru persoanele a căror societate de turism falimentează. Este evident că respectiva dispoziţie impune atingerea unui rezultat. Curtea Europeană a susţinut că adevăratul sens al art. 7 era acela că statele membre trebuiau să instituie un sistem de repatriere a călătorilor şi de aceea statele membre au „încălcat în mod grav şi manifest” obligaţiile lor comunitare, prin interpretarea art. 7 în orice alt mod, fiind, astfel, obligaţi să plătească despăgubiri în temeiul „principiului Francovich". 

Pe de altă parte, traducerea unui text care trebuie copiat ca atare implică un grad mai mare de precizie în situaţia dispoziţiilor de transpunere, faţă de textul directivei care trebuie transpusă. Pe lângă riscul încălcării obligaţiilor precizate în Tratat, poate exista o falsă încredere referitoare la soluţia pe care o instanţă judecătorească o poate pronunţa: aceasta din urmă nu este ţinută de formularea textului care urmăreşte un grad mai mare de precizie, ci de interpretarea pe care aceasta o dă. Această situaţie poate genera probleme financiare, politice etc. de o mare gravitate pentru părţile interesate sau afectate. Singurele excepţii ale acestui principiu privesc situaţiile în care autorul textului este sigur de faptul că:

a) dispoziţia reprezenta o directivă care impunea instituirea unor mecanisme interne, mai curând decât transpunerea ca atare, sub „forma unui regulament”, sau

b) dispoziţia avea „formă de regulament”, însă interpretarea sa conduce la concluzia că dispoziţia de transpunere este cea corectă. 

Potrivit lui R. Bellis, Reglementarea privind etichetarea produselor alimentare din 1998 transpunea Directiva 97/4/CE prin simplă copiere. Această abordare a copierii unei directive în reglementările britanice a evitat modificarea textului actului normativ comunitar şi, de asemenea, crearea de noi ambiguităţi. De aceea, această soluţie facilitează conformarea cu scopul directivei. 

Un alt exemplu citat în studiu se referă la concediul parental pentru părinţii cu copii sub 5 ani. Pentru evitarea unui număr foarte mare de concedii, în Marea Britanie, proiectul de reglementare a propus limitarea dreptului respectiv la părinţii cu copii născuţi după intrarea în vigoare a respectivei reglementări, deşi prin directiva comunitară nu era precizată vreo astfel de limitare. 

R. Bellis citează şi exemplul Directivei privind drepturile dobândite. În cazul acesteia s-a decis faptul că ea trebuie aplicată doar transferurilor de întreprinderi între două societăţi comerciale private, iar nu şi operaţiunilor de privatizare, cum ar fi transferul unei întreprinderi publice în sectorul privat. Prin urmare, reglementarea de transpunere a fost redactată pentru a exclude în mod expres astfel de operaţiuni. CEJ a statuat că o astfel de soluţie este greşită. Date fiind posibilele efecte directe ale directivei, precum şi dreptul de a primi despăgubiri în temeiul „principiului Francovich” respectiva hotărâre a precizat admisibilitatea cererilor de despăgubire înaintate de către cei afectaţi. Bellis subliniază faptul că nu guvernele sunt cele care controlează interpretarea dispoziţiilor directivei, ci instanţele naţionale şi, în final, CEJ. 

În situaţia definiţiei „timpului de lucru” din Directiva timpului de lucru, Marea Britanie a copiat-o, deşi aceasta nu era clară. O instanţă din Spania a înaintat CEJ o acţiune de interpretare în privinţa acestei definiţii. Curtea, răspunzând acestei acţiuni, a clarificat sensul „timpului de lucru”, iar Marea Britanie s-a aflat în situaţia de a nu fi obligată să modifice legislaţia naţională de transpunere a directivei. În plus, hotărârea Curţii s-a aplicat direct în acest stat şi a definit domeniul „timpului de lucru”. 

Dispoziţia de informare. Pentru asigurarea faptului că instanţele judecătoreşti şi alte organe responsabile cu aplicarea legislaţiei prin care se transpun directive adoptă o interpretare teleologică mai curând decât una literală, dispoziţia trebuie inclusă în notele explicative, menţionând directiva sau partea din directivă care a fost transpusă, precizând mai multe informaţii asupra dispoziţiilor directivei transpuse, prerogativele Tratatului în temeiul cărora este adoptată şi hotărârile CEJ de interpretare a legislaţiei comunitare, cum ar fi, de exemplu, cauza Marleasing C–106/89. În respectiva hotărâre, Curtea a afirmat: „trebuie observat că, astfel după cum Curtea a menţionat în hotărârea în cauza 14/83 Von Colson şi Kamann împotriva Land Nordrhei–Westfalen, obligaţia statelor membre care reiese dintr-o directivă de atingere a rezultatului avut în vedere de către aceasta şi sarcina lor, în temeiul art. 5 din Tratat, de adoptare a tuturor măsurilor potrivite, generale ori speciale, de asigurare a aducerii la îndeplinire a acelei obligaţii, sunt obligatorii pentru toate autorităţile statelor membre, incluzând, pentru aspecte aflate în competenţa proprie, instanţele judecătoreşti. Reiese că, în aplicarea dreptului intern, indiferent dacă dispoziţiile în discuţie au fost adoptate înainte sau ulterior intrării în vigoare a directivei, instanţa naţională sesizată să interpreteze respectivele prevederi trebuie să o facă, în măsura în care este posibil, în lumina textului şi scopului directivei, în vederea atingerii rezultatului avut în vedere de către aceasta din urmă şi, prin urmare, pentru a respecta cel de-al treilea paragraf al art. 189 din Tratat". 

Prevederea de drept naţional trebuie însoţită de un tabel, care să menţioneze dispoziţiile particulare ale directivei într-o coloană şi pe cele ale legislaţiei de transpunere în altă coloană. Autorul studiului sugerează includerea fiecărei dispoziţii a directivei, după cum se procedează în Suedia, sau cum a fost făcut de către Departamentul pentru Comerţ şi Industrie din Marea Britanie pentru Directiva serviciilor poştale. Această situaţie implică articolele particulare care nu necesită transpunerea în dreptul intern, ceea ce obligă la o justificare a acestei situaţii. Acest tabel nu trebuie să fie parte a textului actului normativ, ci se constituie într-o notă orientativă, publicată alături de actul normativ, aflându-se astfel la dispoziţia instanţelor judecătoreşti şi a tuturor celor interesaţi de aplicarea legislaţiei. De asemenea, notele explicative trebuie să trateze în detaliu transpunerea dispoziţiilor particulare ale directivei şi trebuie să explice diferenţele existente faţă de textul directivei, precum şi prerogativele atribuite prin Tratat. 

În situaţia în care se poate stabili că o anumită dispoziţie naţională derivă dintr-o directivă, instanţele judecătoreşti din Marea Britanie, alături de alte părţi interesate de interpretarea acesteia, pot recunoaşte statutul special al cuvintelor utilizate, adoptând pentru acestea o interpretare mai curând teleologică, decât literală. În cazul unei secţiuni dintr-o lege care, alături de transpunerea în dreptul intern a unei prevederi dintr-o directivă, soluţionează şi anumite opţiuni de politică naţională, instanţele nu trebuie să aibă o dificultate în privinţa interpretării lor, cu condiţia utilizării unor formulări potrivite precizate în nota de transpunere, care să indice includerea în norma juridică respectivă şi a altor aspecte. Nota de transpunere trebuie să reprezinte o orientare fără efecte juridice, deoarece poate conţine erori, iar anumite dispoziţii de transpunere pot fi complexe şi dificil de descris în mod detaliat. 

 

 

 

 

 

 

 

 

VII. Studiu de caz: transpunerea şi aplicarea celei de-a şasea directive privind TVA

Considerăm de mare interes prezentarea celor mai importante aspecte legate de transpunerea acestei directive în statele membre ale Uniunii. Una dintre problemele de transpunere a constituit-o voinţa anumitor state de menţinere a sistemului, structurii şi terminologiei dreptului intern privind regimul TVA; cu această situaţie s-au confruntat Finlanda, Austria, Olanda ori Italia. 

De exemplu, în Finlanda, Legea privind TVA a fost elaborată cu câţiva ani înainte de aderarea acestui stat la Uniune. O altă cauză ar rezida în voinţa statului în cauză de a nu participa în întregime la piaţa internă. Astfel, ulterior aderării, Finlanda nu a eliminat conflictele existente între legea naţională şi directivă. Directiva a fost utilizată în mod frecvent drept bază de deliberare pentru deciziile Tribunalului administrativ suprem din acest stat. În general, directiva nu a fost aplicată direct decât cu titlu excepţional. În plus, impactul dreptului comunitar şi caracterul ambiguu al legii naţionale au generat un număr însemnat de litigii referitoare la TVA: cum ar fi cele privitoare la tratamentul fiscal al operaţiunilor de finanţare ori la operaţiunile imobiliare. De asemenea, instanţa administrativă supremă din Finlanda a trimis CEJ o cerere pentru o hotărâre preliminară. 

În Austria, prin adoptarea Legii din 1994 privind TVA, au fost menţinute structura şi terminologia Legii din 1972, în detrimentul directivei menţionate. Un exemplu al dificultăţilor de interpretare ale directivei sunt art. 5 şi 6, care definesc furnizarea serviciilor drept operaţiuni impozabile, deşi legea din 1994 stipulează că furnizarea de bunuri, de servicii şi autoconsumul sunt impozabile din venit. Într-o hotărâre pentru cauza Seeling, CEJ a indicat că utilizarea în scopuri private (adică autoconsumul) nu este acoperită de dispoziţiile directivei (art. 13B (b)), care exonerează de la impozitare locaţia bunurilor imobile. Un proiect de modificare a legii din 1994 urmăreşte eliminarea din sistemul de impunere a autoconsumului, în scopul adaptării sistemului directivei. În practică, se poate ivi şi problema clarificării terminologiei: terminologia utilizată în directivă poate avea un sens diferit faţă de terminologia utilizată în dreptul intern, cum ar fi, de exemplu conceptul de „locaţie”, sens pe care CEJ l-a clarificat în cauzele Goed Wonen şi, respectiv, Sinclair Collins. 

În Olanda, cea de-a şasea directivă privind TVA a fost transpusă prin sistemul legislativ elaborat în 1978. Au apărut probleme de aplicare şi de interpretare privind, de exemplu, noţiunea de „contribuabil”, care este diferită faţă de cea conţinută în directiva comunitară. 

În Italia, transpunerea celei de-a şasea directive privind TVA a creat probleme privind definirea furnizării de servicii, în contextul principiului teritorialităţii, aplicabil plăţii TVA. Principiul plăţii TVA în statul în care este prestat serviciul cunoaşte numeroase excepţii, prevăzute de către directivă. De aceea, uneori este posibil ca stabilirea conţinutului de servicii în cauză să fie dificilă. De exemplu, definiţia „serviciilor profesionale” în dreptul intern pare a fi diferită faţă de cea conţinută în directivă. Potrivit CEJ, lista serviciilor profesionale care figurează în art. 9(2) din directivă este exhaustivă şi exclude anumite categorii, pe care terminologia dreptului naţional pare să le includă. O altă problemă de interpretare priveşte traducerea „sediului stabil”, concept precizat în directivă, faţă de „organizaţia stabilă” din dreptul intern, deşi semnificaţia acestora este diferită. La nivelul instanţelor judecătoreşti, aceste probleme sunt rezolvate prin interpretarea dreptului naţional în vederea realizării obiectivului, care este cel al transpunerii directivei. 

În Franţa, proiectul iniţial al legii de transpunere a directivei menţionate a fost respins pe motiv de pierdere a suveranităţii. Această directivă era foarte detaliată, asemănându-se cu un regulament. Ulterior, ea a fost transpusă prin Legea 92–667 din 17 iulie 1992. Transpunerea a ridicat o problemă structurală, în măsura în care interpretarea franceză trebuie să ţină cont de evoluţia jurisprudenţei CEJ, care este contrară tradiţiei juridice franceze. 

În Spania s-a ridicat o problemă de interpretare, generată de o eroare a traducerii oficiale în spaniolă. Ceea ce a fost considerată drept o clauză generală de exonerare prin textul directivei a fost transformată în clauză specifică de exceptare, în cadrul legislaţiei naţionale. Hotărârea în cauza Amengual/Far a indicat în mod clar faptul că directiva lăsa statelor membre posibilitatea de alegere a unei astfel de posibilităţi. 

 

VIII. Practicile de transpunere a directivelor din statele membre menţionate în Recomandarea Comisiei Europene din 12 iulie 2004

Anexa Recomandării Comisiei din 12 iulie 2004 este intitulată „Practici identificate în statele membre care facilitează transpunerea corectă şi la timp în dreptul intern a directivelor cu impact asupra pieţei interne”. Redăm în cele ce urmează conţinutul acesteia. 

1. Considerarea transpunerii corecte şi la timp drept o prioritate politică şi operaţională permanentă. 

1.1. Un responsabil guvernamental, cu rang de ministru sau de secretar de stat, este desemnat drept responsabil pentru supravegherea transpunerii tuturor directivelor privitoare la piaţa internă în dreptul intern şi pentru îmbunătăţirea rezultatelor transpunerii în statul membru. Acest membru al guvernului are un sprijin vizibil al şefului guvernului în privinţa sarcinii sale, reieşind pentru miniştri şi pentru administraţie faptul că guvernul consideră prioritară transpunerea corectă şi la timp a directivelor. 

1.2. Toţi miniştrii primesc un raport regulat (de exemplu, o dată pe lună) cu privire la rezultatele transpunerii pentru toate ministerele şi organele guvernamentale. Rezultatele transpunerii sunt discutate în mod regulat în cadrul reuniunilor ministeriale.

1.3. Sunt alocate resurse suficiente pentru asigurarea transpunerii corecte şi la timp.

2. Asigurarea, în permanenţă, a supravegherii şi coordonării transpunerii directivelor privind piaţa internă la nivel administrativ şi politic

2.1. Un minister sau un organ guvernamental răspunde de supravegherea în ansamblu a transpunerii. El coordonează ministerele şi organismele sub-federale, regionale şi descentralizate responsabile pentru transpunere şi trimite calendarul planificat al transpunerii. El asigură că progresul privind transpunerea este discutat cu miniştrii la un nivel administrativ ridicat în mod regulat (de exemplu, o dată pe lună). Acesta realizează un raport periodic (de exemplu, o dată pe lună) ministrului sau secretarului de stat responsabil cu supravegherea transpunerii. De asemenea, el acţionează drept coordonator naţional pentru contactele cu Comisia privind stadiul transpunerii în acel stat membru. 

2.2. Fiecare minister şi fiecare organ sub-federal, regional şi descentralizat care derulează transpunerea desemnează reprezentanţi care răspund de supravegherea transpunerii în minister sau în organul respectiv şi care acţionează drept persoană de contact. Se constituie o reţea naţională între aceşti reprezentanţi. 

2.3. Sunt emise linii directoare care precizează modul în care trebuie derulată transpunerea şi care asigură că există o abordare comună privind transpunerea în cadrul întregii administraţii.

2.4. Este creată şi întreţinută o bază de date la nivel central cu privire la procesul de transpunere. Această bază de date este accesibilă tuturor ministerelor şi organelor sub-federale, regionale şi descentralizate implicate în transpunere. Aceasta cuprinde, pentru fiecare directivă: referinţele şi obiectul directivei; ministerul sau alt organ guvernamental responsabil cu transpunerea, precum şi persoanele care răspund în cadrul ministerului sau organului guvernamental; o listă a altor ministere sau organe guvernamentale implicate în transpunere, precum şi persoanele responsabile în cadrul acestora; resursele necesare pentru transpunere; termenul transpunerii; măsurile care trebuie luate pentru transpunerea directivei; calendarul planificat pentru transpunere (incluzând orice dezbateri parlamentare); stadiul progreselor realizate; orice dificultăţi în transpunere; şi dacă au fost demarate proceduri pentru transpunerea întârziată sau incorectă. Este posibilă stabilirea în orice moment a stadiului transpunerii pentru statul membru în ansamblul său sau pentru fiecare minister. 

2.5. Sunt trimise înştiinţări ministerului ori altui organ guvernamental responsabil înainte de termenul pentru transpunere (de exemplu, trei luni şi încă o dată înainte de termen). 

2.6. În situaţia în care a trecut termenul, înştiinţarea este trimisă imediat atât la nivel administrativ, cât şi ministerial, fiind informat şi parlamentul naţional.

2.7. Statele membre solicită în timp util consultanţă şi asistenţă din partea Comisiei în privinţa aspectelor care ţin de transpunere. Baza de date conţinând persoanele de contact constituită de către Comisie este utilizată pentru identificarea reprezentanţilor responsabili. 

3. Asigurarea faptului că pregătirile de transpunere au loc într-o fază timpurie şi că ele au drept obiectiv transpunerea corectă şi la timp

3.1. Este elaborat un calendar de planificare pentru transpunere în cursul negocierilor directivei de către ministerul sau de un alt organ guvernamental responsabil cu negocierile şi în orice caz înainte de adoptarea directivei. Pentru fiecare directivă, calendarul planificat include: referinţe şi obiectul directivei; ministerul sau alt organ guvernamental responsabil de transpunere, precum şi persoanele responsabile în cadrul ministerului sau organului guvernamental; o listă a altor ministere şi organe guvernamentale implicate, incluzând şi persoanele responsabile; resursele necesare pentru transpunere; termenul de transpunere; o comparaţie a legislaţiei naţionale în vigoare şi a termenilor directivei propuse; măsurile necesare pentru transpunerea directivei; calendarul planificat pentru transpunere (incluzând orice dezbatere parlamentară). Calendarul planificat este trimis ministerului sau organului guvernamental responsabil pentru supravegherea transpunerii la un interval scurt (de exemplu, patru săptămâni) ulterior publicării directivei în „Jurnalul Oficial al Uniunii Europene", pentru asigurarea faptului că baza de date privind transpunerea este actualizată. 

3.2. Elaborarea legislaţiei începe imediat ce directiva este publicată în „Jurnalul Oficial al Uniunii Europene".

3.3. Ministerul sau alt organ guvernamental responsabil pentru transpunere elaborează un tabel de corelare, precizând modul în care fiecare dispoziţie a unei directive este transpusă în dreptul naţional. Acest tabel însoţeşte orice proiect naţional care implementează legislaţia, atunci când este trimis parlamentului sau guvernului pentru facilitarea dezbaterilor, şi însoţeşte orice notificare referitoare la legislaţia naţională de implementare trimisă Comisiei.

3.4. Este evitată adăugarea de dispoziţii suplimentare care nu sunt necesare pentru transpunerea unei directive. În situaţia în care se produce acest lucru, ministerul sau alt organ guvernamental responsabil justifică de ce este considerată necesară şi stabileşte că aceasta nu va conduce la întârzieri în transpunere.

3.5. În măsura în care este posibil, oficialii naţionali responsabili pentru negocierea unei directive sunt implicaţi în transpunerea acesteia în dreptul intern. Dacă acest lucru nu este posibil, ei cooperează strâns cu cei care sunt responsabili pentru transpunere. În orice situaţie, reprezentanţii care negociază o directivă informează oficialii care transpun directiva, pe tot parcursul negocierilor acesteia, pentru asigurarea faptului că orice potenţiale probleme de transpunere sunt ridicate şi soluţionate înainte de adoptarea directivei. 

3.6. Reprezentanţii oricărui organ administrativ sub-federal, regional ori descentralizat care vor trebui să transpună o directivă sunt informaţi în cursul negocierii directivei.

3.7. Legislaţia naţională de implementare este notificată Comisiei prin mijloace electronice. 

4. Colaborarea strânsă cu parlamentele naţional, regional şi descentralizate implicate în transpunerea directivelor privitoare la piaţa internă pentru asigurarea transpunerii corecte şi la timp

4.1. Propunerile de directive sunt trimise parlamentelor imediat ce ele sunt prezentate de către Comisie, iar progresele privind negocierile directivelor sunt aduse la cunoştinţa acestora.

4.2. Parlamentele primesc rapoarte regulate (de exemplu, la fiecare trei luni) cu privire la progresele transpunerii, cu privire la directivele a căror transpunere este întârziată şi cu privire la procedurile privind încălcarea dreptului comunitar iniţiate de către Comisia Europeană pentru transpunerea tardivă sau incorectă. 

4.3. Împreună cu proiectele legislative naţionale, parlamentelor li se trimite un calendar al transpunerii, o indicare clară a termenului, orice tabele de corelare care au fost elaborate şi o declaraţie guvernamentală conform căreia măsura naţională de implementare este considerată a respecta dreptul comunitar. 

4.4. Parlamentele primesc înştiinţări în avans (de exemplu, cu trei luni înainte de termenul de transpunere) din partea guvernului conform cărora se apropie termenul de transpunere. De asemenea, acestea sunt informate în situaţia depăşirii termenului. 

4.5. Guvernul încurajează parlamentele să stabilească în agenda lor transpunerea directivelor fără întârzieri. 

5. Acţionând repede, vizibil şi eficient pentru transpunerea directivelor a căror transpunere este întârziată

5.1. Sunt adoptate toate măsurile necesare pentru asigurarea faptului că toate directivele care nu au fost transpuse la timp sunt transpuse imediat ce este posibil ulterior termenului de transpunere. 

5.2. În situaţia în care transpunerea uneia sau a mai multor directive este întârziată, parlamentele sunt încurajate să îşi rezerve timp suplimentar pentru transpunerea unor astfel de directive imediat ce este posibil şi să soluţioneze orice cauză procedurală de producere a întârzierilor. 

5.3. Statele membre publică lista directivelor care nu au fost transpuse la timp şi informează mediul de afaceri şi cetăţenii că, în pofida netranspunerii, aceştia pot avea, în anumite situaţii, drepturi în temeiul directivelor netranspuse. 

5.4. În situaţia în care statele membre persistă în netranspunerea directivelor la timp, acestea examineze în ce măsură procedura legislativă înaintea parlamentului poate fi scurtată pentru transpunerea directivelor. Este avută în vedere adoptarea într-o singură lectură sau în temeiul unei proceduri accelerate.

5.5. În situaţia în care statele membre persistă în netranspunerea directivelor la timp, şi acolo unde aceasta este permisă prin constituţia unui stat membru ori prin ordinea juridică internă, este avută în vedere utilizarea decretelor ori reglementărilor guvernamentale pentru transpunere, dacă acestea o accelerează. 

